《次韵周秀实过草堂夜话》
宋代·王庭圭

舍北云生天一隅，短檠细雨夜窗虚。铜炉瀹茗助清冷，玉麈论文愧阔疏。

落齿驹儿应有种，秃毫锥子尚中书。山城忽遇高轩过，不避席门江上居。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。